Hljómahöllin verður eitt glæsilegasta tónlistarskólahús landsins — Útlitsmynd / Guðmundur Jónsson arkitektastofa [ Smellið til að sjá stærri mynd ] Eftir Helga Bjarnason helgi@mbl.is Reykjanesbær | Aðstaða Tónlistarskóla Reykjanesbæjar gjörbreytist með tilkomu Hljómahallarinnar við félagsheimilið Stapa sem áætlað er að komist í gagnið eftir tvö ár . helgi@mbl.is Reykjanesbær | Aðstaða Tónlistarskóla Reykjanesbæjar gjörbreytist með tilkomu Hljómahallarinnar við félagsheimilið Stapa sem áætlað er að komist í gagnið eftir tvö ár . Aðsókn hefur aukist mjög í tónlistarnám og ekki verið hægt að anna eftirspurninni . Þá mun hljómleikasalur í Stapanum efla menningarlíf á Suðurnesjum almennt , að mati skólastjóra Tónlistarskóla Reykjanesbæjar . " Ef vel tekst til við framkvæmdina verður þetta eitt glæsilegasta tónlistarskólahús landsins . Það verður líka notadrjúgt og gott fyrir nemendur og kennara , " segir Haraldur Á. Haraldsson , skólastjóri Tónlistarskóla Reykjanesbæjar . Bæjaryfirvöld hafa ákveðið að byggja höfuðstöðvar og kennsluaðstöðu fyrir skólann í viðbyggingu við félagsheimilið Stapa og endurbæta um leið húsnæði Stapans til að það geti nýst sem stór hljómleikasalur fyrir skólann , stóra tónleika og til ráðstefnuhalds . 200 á biðlista Liðlega 700 nemendur eru við Tónlistarskóla Reykjanesbæjar , þar af 340 nemendur fyrsta og annars bekkjar grunnskólanna í forskóla og 365 í hefðbundnu hljóðfæra - og söngnámi . Skólinn hefur fengið til afnota ágæta aðstöðu í öllum grunnskólunum fimm í sveitarfélaginu . Þar stunda nemendur hljóðfæranám upp í sjöunda bekk sem hluta af samfelldum skóladegi . Elstu nemendur grunnskólans og fullorðnir nemendur tónlistarskólans , alls um 200 manns , fá alla sína kennslu í óhentugu húsnæði sem Tónlistarskóli Reykjanesbæjar erfði frá forverum sínum , tónlistarskólunum í Keflavík og Njarðvík . Þangað sækja líka hljóðfæranemendur úr grunnskólunum hljómsveitastarf og tónfræðagreinar þannig að 365 nemendur Tónlistarskólans sækja þangað nám að öllu leyti eða að hluta . Starfið hefur fyrir löngu sprengt húsnæðið utan af sér . Ásókn í tónlistarnám hefur aukist , meðal annars vegna fjölgunar íbúa . Nú eru um 200 manns á biðlista eftir að komast í nám , að sögn Haraldar . Hann segir að með nýju húsnæði verði hægt að taka við liðlega 600 nemendum í hefðbundið hljóðfæra - og söngnám en tekur fram að það sé ekki eingöngu húsnæðisskortur sem hafi skapað biðlistana . Vantað hafi heimildir til að ráða fleiri kennara auk þess sem sífellt sé erfiðara að fá tónlistarkennara til starfa . Umræða um byggingu nýrra höfuðstöðva tónlistarskólans hefur staðið lengi , að sögn Haraldar , og hann er ánægður með að nú skuli vera komið að framkvæmdum . Guðmundur Jónsson arkitekt í Ósló var fenginn til að hanna húsið en hann hefur mikla reynslu af hönnun menningarhúsa , ekki síst á Norðurlöndunum . Sjálfur hefur Haraldur unnið að undirbúningnum sem verkefnisstjóri af hálfu Reykjanesbæjar og segir hann að það hafi verið skemmtilegt verkefni að takast á við . Hljómahöllin verður á tveimur hæðum . Hljómleikasalur sem tekur um 120 til 130 manns í sæti verður í miðju hússins og í honum verður góður flygill . Við hlið hans verður rúmgóður æfingasalur fyrir hljómsveitaæfingar . Þessir salir mynda saman skemmtilegan kjarna í húsinu . Á neðri hæðinni verða sérstakar samspilsstofur og stórar stofur fyrir hópkennslu . Einkakennslan fer meira fram á efri hæðinni þar sem verða margar og rúmgóðar kennslustofur . Þar verður nettengt hljóðsafn og fullkomið hljóðupptöku - og kennsluver sem tengt verður við salina og nokkrar kennslustofur . Hljómleikasalur í Stapa Poppminjasafn Íslands fær aðstöðu í Hljómahöllinni . Sýningaraðstaða verður á torgi í miðju hússins og í sérstökum sal auk þess sem hægt verður að sýna muni þess víðar um húsið . Jónatan Garðarsson hefur verið ráðinn til að vinna að undirbúningi fyrstu sýningar safnsins í nýju húsnæði . Í Hljómahöllinni verður kaffihús og veitingastaður . Lagfæringar á Stapasalnum miða að því að gera hljómburð sem bestan , auk þess sem sviðið verður stækkað . Salurinn mun eftir breytingar taka um það bil 400 gesti í sæti á gólfi og svölum . Haraldur segir að þar verði hægt að halda sinfóníutónleika , stórir kórar geti haldið þar tónleika og hægt verði að setja upp söngleiki , auk annarra stórra tónlistarviðburða . " Með nýjum menningarsölum í Duus-húsum og góðum flyglum þar hefur aukist mjög að tónlistarfólk hafi viljað koma hingað til að halda tónleika . Þegar Hljómahöllin kemst í gagnið munum við geta boðið upp á enn meiri og fjölbreyttari aðstöðu til tónleikahalds , " segir Haraldur . " Við trúum því að þetta muni hafa góð áhrif á menningarlíf í Reykjanesbæ og á Suðurnesjum öllum , " bætir hann við .